Flavkrona kakariko

Flavkrona kakariko (Cyanoramphus auriceps), nomata ankaŭ Orkrona kakariko, Ruĝkrona papageto aŭ Orkrona papageto, estas specio de papago el la genro de kakarikoj. Ĝi estas endemia de insuloj de Novzelando. La specio troviĝas tra la tri ĉefaj insuloj de Novzelando, nome Norda Insulo, Suda Insulo kaj Rakiura, same kiel ĉe la ĉeantarktaj Aŭklandoj. Ĝi malpliiĝis pro predado fare de invadantaj specioj kiel ermenoj, kvankam malkiel la Ruĝkrona kakariko, ĝi ne estis formortigita el la ĉeftero de Novzelando. Ilia maoria nomo estas kākāriki.

 Historio 
La flavkrona papago iam estis vaste distribuita tra la tuta Nov-Zelando, kaj en la ĉefaj insuloj kaj en la ĉirkaŭaj. Tamen, pro kaj la jam menciitaj enkondukitaj mamuloj kaj la homa detruo de vivejo, ĉi tiuj papagoj fariĝis multe pli maloftaj en la lastaj jardekoj. Kvankam maloftaj, ili ankoraŭ estas la plej oftaj papagoj en Nov-Zelando.

Taksonomio
Tiu specio estis por unua fojo priskribita de Heinrich Kuhl en 1820 kaj origine nomita Psittacus auriceps.

 Aspekto 
Flavkronaj papagoj estas 23 cm longaj kaj ĉefe helverdaj. Ili havas ruĝan bendon antaŭ sia nomiga ora krono. Iliaj flugiloj, kiam etenditaj dumfluge, estas bluetviolkoloraj. Iliaj okuloj estas aŭ oranĝaj aŭ ruĝaj kaj ilia beko estas griza.

La maskloj de ĉi tiu specio estas pli grandaj ol la femaloj. La femaloj ankaŭ distingeblas de maskloj ĉar iliaj bekoj estas malproporcie pli malgrandaj.

 Teritorio kaj habitato 
Flavkronaj papagoj preferas la suprajn kanopeojn de altaj, nerompitaj arbaroj, kvankam ili estis observitaj ĉe alt-altitudaj herbejoj kun tufoj kaj sur kelkaj el la ĉeantarktaj insuloj. Rimarkinde preferata vivejo estas miksita arbaro de podokarpoj kaj notofagoj. La prefero de C. auriceps por la supraj kanopeoj eble donis al ĝi avantaĝon kompare kun la ruĝkrona kakariko, ĉar ĝi verŝajne reduktis la riskon de predantoj.

Ĉi tiuj papagoj estas endemiaj de Nov-Zelando kaj troviĝas tra la ĉefaj insuloj, same kiel sur la insulo Ewing en la Aŭklandoj. Ĉi tiu estas la plej suda observita loko de Cyanoramphus en la mondo, kaj la dua plej suda loko de vivantaj papagoj.

 Dieto 
Flavkronaj papagoj vivtenas sin per la semoj de fagoj, lino kaj tufoj, sed ankaŭ manĝas fruktojn, florojn, foliojn, ŝosojn kaj senvertebrulojn.

 Reproduktado 
Ĉi tiuj birdoj konstruas nestojn en fendoj, nestokavernoj kaj arbotrunkoj depende de la vivejo. Iliaj ovoj estas blankaj.

 Referencoj 

Eksteraj ligiloj

Kategorio:Papagedoj
Kategorio:Birdoj de Oceanio